KIRJALLINEN KYSYMYS P-1410/00

esittäjä(t): Alexander de Roo (Verts/ALE) komissiolle

(3. toukokuuta 2000)

Aihe: Sairaiden lehmien tuottaman maidon kulutus jatkuu

Komission edustaja Byrne totesi 6. huhtikuuta 2000 Euroopan komission puolesta antamassaan vastauksessa kysymykseeni P-0768/00(1), että tällä hetkellä saatavissa olevien tietojen perusteella ei vaikuta siltä, että kansanterveyttä todella uhkaa mikään vaara. Ilmeisesti Euroopan komissio kuitenkin epäilee Alankomaiden hallituksen antamien tietojen luotettavuutta.

Joka kolmas lehmä Alankomaissa, yli 1,1 miljoonaa eläintä, on rokotettu saastuneella rokotteella. Rokotuskampanja nautojen influenssaa vastaan lopetettiin helmikuussa 1999. Yli 7 000 maanviljelijää, joiden lehmät on rokotettu kyseisellä Bayerin rokotteella, valittavat, että heidän kymmenillä tuhansilla lehmillään esiintyy utaretulehduksia, nenäverenvuotoja, keskenmenoja, maidon vähenemisestä ja että vastasyntyneillä vasikoilla on naudan virusripulia, BVD:tä.

Maanviljelijä B. Roozengaarde Zelhemistä on rehellisesti kertonut lehmiensä sairauksista. Alankomaiden viranomaiset sulkivat hänen tilansa marraskuun loppupuolella 1999. Tähän päivään mennessä hän ei ole saanut vahingonkorvausta, vaikka Alankomaiden lainsäädännön mukaan, kun on kyse tarttuvasta sairaudesta, hänellä on lakisääteinen oikeus saada korvaus. Monet muut maanviljelijät, jotka eivät tee ilmoitusta sairaista lehmistään, saavat aivan toisenlaista kohtelua. Eläinlääkintäviraston (Gezondheidsdienst voor Dieren, GD) eläinlääkärit noudattavat maatalousministeriön hyväksymää ohjeistusta, jonka mukaan maatilat eivät saa toimittaa maitoa, jos tietty prosenttiosuus tilan lehmistä on sairaita. Jos tilan sairaiden lehmien osuus ylittää kyseisen prosenttiosuuden, GD suosittelee sairaiden yksilöiden teurastamista, jotta päästään jälleen prosenttiosuuden alle. Sen jälkeen kyseinen tila saa hyväksynnän ja maitotoimitukset voivat jatkua, mukaan lukien niiden sairaiden lehmien tuottama maito, joita ei lopetettu. Algemeen Dagblad -päivälehden 14. huhtikuuta 2000 ilmestyneen numeron mukaan näin menetellään.

Kyseinen käytäntö on jyrkässä ristiriidassa yhteisön lainsäädännön kanssa. Kolme maatilaa on tällä välin suljettu Alankomaissa. Sadat, jopa tuhannet maatilat toimittavat Alankomaissa viranomaisten myötävaikutuksella sairaiden lehmien tuottamaa maitoa kuluttajille. Kuluttajien luottamusta elintarvikkeidemme turvallisuuteen on viime vuosina koeteltu monta kertaa. Tämä voimattomia tai sairaita lehmiä koskeva tapaus on selvitettävä mahdollisimman pian ja on ryhdyttävä tarvittaviin toimiin ongelman poistamiseksi.

1. Onko Euroopan komissio kanssani yhtä mieltä, että Alankomaissa on käytössä kaksi eri mittakeppiä?

2. Onko Euroopan komissio kanssani yhtä mieltä, että komissio ei voi enää turvautua ainoastaan Alankomaiden viranomaisten toimittamiin tietoihin, vaan sen on aloitettava riippumattomat tutkimukset ja lopetettava kyseiset epätyydyttävät käytännöt?

(1) EYVL C 26 E, 26.1.2001, s. 109.

David Byrnen komission puolesta antama vastaus

(3. heinäkuuta 2000)

Koska Alankomaista ilmoitettujen karjan terveysongelmien osalta oli esiintynyt huolta, komission elintarvike- ja eläinlääkintätoimisto teki tarkastuksen paikan päällä 2.4.5.2000. Tätä tarkastusta koskevaa raporttia viimeistellään parhaillaan, ja se toimitetaan tämän jälkeen pysyvään eläinlääkintäkomiteaan käsiteltäväksi. Se toimitetaan myös Euroopan parlamentille ja tuodaan saataville Internetissä normaalikäytännön mukaisesti. Komissio toteuttaa asianmukaiset jatkotoimet raportissa esitettyjen havaintojen ja suositusten pohjalta. Tilannetta tarkastellaan myös sitä mukaa kuin taustalla olevan ongelman syiden määrittämisessä edistytään.